Locuitorii Aleii Godeanu din Ploiești se confruntă cu praful de la locul de joacă, care numai loc de joacă nu mai este… Supărați, locuitorii din această zonă, ne-au contactat pentru a ne arăta în ce condiții se trăiește acolo.
Vezi la finalul articolului GALERIA FOTO cu praful pe care îl inhalează zilnic locuitorii Aleii Godeanu, Ploiești.
După ce că Ploieștiul este unul dintre cele mai poluate orașe din țară, după ce că respirăm zi de zi un aer toxic, praful care se ridică de la așa-zisul „loc de joacă” de pe Aleea Godeanu, din dreptul coșului de baschet, rivalizează cu praful saharian care, din când în când, vine peste România. Numai că pe această stradă din Ploiești este în permanență.
Mașinile care sunt parcate în zonă, sunt mereu acoperite cu un strat gros de praf, iar copiii care sunt scoși afară, „la joacă” respiră numai praf, în loc de aer curat… atât cât poate fi de curat în Ploiești.
„Bună ziua! Vă trimit atașat câteva imagini cu locul de joacă pentru copii de pe strada Aleea Godeanu, nr. 4, suprafața de sub cosul de baschet este lipsita de iarba de ani de zile, este un strat gros de praf! Praf care intra în plămânii copiilor noștri și al însoțitorilor! De asemenea în casele noastre; mașinile din parcarea de lângă parc arată de parcă vin din Sahara zilnic! FĂRĂ CUVINTE! Poate dacă faceți public se face ceva în sensul acesta, măcar în prag de alegeri!😔 Locatar bloc Aleea Godeanu. Mulțumesc anticipat!”, a fost mesajul primit la redacție.
Trist este că oamenii au observat că lucrurile se mișcă doar în prag de alegeri și atunci încearcă să profite acum pentru că, din păcate, odată alegerile terminate, nu au garanția că îi va mai băga cineva în seamă.
Cam aceasta este Primăria Ploiești, acesta este primarul pe care îl avem… Se apropie alegerile, actualul primar vrea un nou mandat și oamenii speră că, măcar din acest motiv, poate face ceva. Din păcate, este singura lor șansă.
În Ploiești, timp de trei ani și jumătate nu s-a mișcat nimic. Cu câteva săptămâni înainte de alegeri, ies la iveală „realizări” are primarului. Locatarii Aleii Godeanu speră ca și problema lor cu praful să se numere printre „reușitele” actualului primar. Poate au noroc…